DEĊIŻJONI TAL-KUMMISSJONI
tat-28 ta' Marzu 2008
li tirrevoka d-Deċiżjoni 2006/69/KE li tawtorizza t-tqegħid fis-suq ta' ikel u ingredjenti ta' l-ikel prodotti minn qamħirrum Roundup Ready ġenetikament modifikat tal-linja GA21 bħala ikel ġdid jew ingredjenti ta' l-ikel ġodda taħt ir-Regolament tal-Parlament Ewropew u tal-Kunsill (KE) Nru 258/97
(notifikata taħt id-dokument numru C(2008) 1116)
(It-testi Franċiżi u Olandiżi biss huma awtentiċi)
(2008/279/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 1829/2003 tal-Parlament Ewropew u tal-Kunsill tat-22 ta' Settembru 2003 dwar ikel u għalf modifikat ġenetikament (1),
Billi:
(1)
Ikel u ingredjenti ta' l-ikel prodotti minn qamħirrum ġenetikament modifikat tal-linja GA21 (MON- ØØØ21-9) kienu awtorizzati għat-tqegħid fis-suq bħala ikel ġdid jew ingredjenti ta' l-ikel ġodda permezz tad-Deċiżjoni 2006/69/KE tat-13 ta' Jannar 2006 li tawtorizza t-tqegħid fis-suq ta' ikel u ingredjenti ta' l-ikel prodotti minn qamħirrum Roundup Ready ġenetikament modifikat tal-linja GA21 bħala ikel ġdid jew ingredjenti ta' l-ikel ġodda taħt ir-Regolament tal-Parlament Ewropew u tal-Kunsill (KE) Nru 258/97 (2).
(2)
Din id-Deċiżjoni kienet indirizzata lil Monsanto Europe S.A., il-Belġju, li tirrappreżenta lil Monsanto Company, l-Istati Uniti ta' l-Amerika, u kienet valida għal 10 snin.
(3)
Permezz ta' ittra ta' l-1 ta' Marzu 2007 lill-Kummissjoni, Monsanto Europe S.A., filwaqt li kkunsidrat li Syngenta Seeds S.A.S. ippreżentat applikazzjoni għat-tqegħid fis-suq tal-prodotti tal-qamħirrum tal-GA21, indikat li bosta snin ilu ma komplietx il-produzzjoni taż-żerriegħa GA21 u li fl-2005 waqqfet il-bejgħ taż-żerriegħa, u għalhekk ma kellha l-ebda interess li tippreserva din l-awtorizzazzjoni minħabba d-dħul fis-seħħ ta' l-awtorizzazzjoni mogħtija lil Syngenta.
(4)
Fit-2 ta' Ottubru 2007, l-Awtorità Ewropea għas-Sikurezza Alimentari tat opinjoni favorevoli għal applikazzjoni ppreżentata minn Sygenta, li taqa' taħt ir-Regolament (KE) Nru 1829/2003 tal-Parlament Ewropew u tal-Kunsill u li tinkludi prodotti koperti mid-Deċiżjoni 2006/69/KE.
(5)
Bħala konsegwenza, huwa xieraq li jiġi previst li r-revoka tad-Deċiżjoni 2006/69/KE għandha tapplika mill-jum ta' l-applikazzjoni ta' l-awtorizzazzjoni mogħtija lil Sygenta għall-prodotti GA21.
(6)
L-entrati fir-reġistru tal-Komunità ta' l-ikel u l-għalf modifikat ġenetikament, kif stipulat fl-Artikolu 28 tar-Regolament (KE) Nru 1829/2003, rigward il-qamħirrum MON-ØØØ21-9 għandhom jinbidlu sabiex tiġi kkunsidrata din id-Deċiżjoni.
(7)
Monsanto Europe S.A. ġiet ikkonsultata dwar il-miżuri previsti f'din id-Deċiżjoni.
(8)
Il-miżuri previsti f'din id-Deċiżjoni huma skond l-opinjoni tal-Kumitat Permanenti għall-Katina Alimentari u s-Saħħa ta’ l-Annimali,
ADOTTAT DIN ID-DEĊIŻJONI:
Artikolu 1
Id-Deċiżjoni 2006/69/KE hija revokata.
Artikolu 2
L-entrati fir-Reġistru tal-Komunità ta' l-ikel u l-għalf modifikat ġenetikament, kif previst fl-Artikolu 28 tar-Regolament (KE) Nru 1829/2003, rigward il-qamħirrum MON-ØØØ21-9 għandhom jinbidlu sabiex jikkunsidraw din id-Deċiżjoni.
Artikolu 3
Din id-Deċiżjoni għandha tapplika mid-data li fiha d-Deċiżjoni tal-Komunità li tawtorizza t-tqegħid fis-suq ta' prodotti li fihom, li jikkonsistu minn, jew li huma prodotti minn qamħirrum modifikat ġenetikament GA21 (MON-ØØØ21-9) skond ir-Regolament (KE) Nru 1829/2003 tal-Parlament Ewropew u tal-Kunsill u li hija indirizzata lil Syngenta Seeds S.A.S., tiġi ppubblikata fil-Ġurnal Uffiċjali ta' l-Unjoni Ewropea.
Artikolu 4
Din id-Deċiżjoni hija indirizzata lil Monsanto Europe S.A., Scheldelaan 460, Haven 627 - B 2040 Antwerp - il-Belġju.
Magħmul fi Brussell, 28 ta’ Marzu 2008.